
KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2012. december 12-i ülésére)
TÁRGY: Pályázat benyújtása a bem józsef általános iskola (hrsz. 1580) energetikai felújítására a keop-2012-5.5.0/B kódszámú pályázati kiírás keretében
Magyarországon az energiafelhasználás mintegy 40%-a az épületekben történik. Amennyiben megfelelő szigetelést és megújuló energiaforrásokat használunk, akkor az utókor energiabiztonságához is nagymértékben hozzájárulunk. Ehhez nyújt segítséget a KEOP-2012-5.5.0/B  kódszámú  pályázati konstrukció, mely  ösztönözi a decentralizált, környezetbarát megújuló energiaforrást hasznosító rendszerek elterjedését, kiemelt figyelmet fordítva az energiahatékonyságra és az energiatakarékosságra.
Kiskőrös Város Önkormányzata nagy hangsúlyt fektet a tulajdonában lévő ingatlanok felújítására, korszerűsítésére, ezen belül az energiafelhasználás hatékonyságának fokozására. Ezt a szemléletet folytatva további pályázati források bevonásával újabb épületek korszerűsítése valósulhat meg. 
A város tulajdonában lévő Bem József Általános Iskola (Kiskőrös, Vasvári P. u. 2.) épülete is rendkívül rossz energetikai jellemzőkkel rendelkezik, ezért az önkormányzat pályázatot kíván benyújtani az épület felújítására az alábbi műszaki tartalommal: 

· utólagos külső hőszigetelés

·  födém hőszigetelés

·  nyílászáró csere

·  fűtéskorszerűsítés (kondenzációs kazán, termosztatikus radiátorszelep), 

· napkollektoros rendszer kialakítása

·  világítás korszerűsítés

· napelemes rendszer kialakítása

A pályázati kiírás megjelenése a közel jövőben várható, azonban a pályázati támogatás minél nagyobb eséllyel történő elnyerése érdekében szükséges a pályázat előkészítését elkezdeni, melyhez a társadalmi egyeztetésre bocsátott kiírás tervezet ad alapot.

Az előkészítési időszakban szükséges elkészíteni a tervdokumentációt, az energetikai tanulmányt és az energetikai auditot, melyhez - az előzetes piacfelmérés alapján - bruttó 8.000.000 Ft összeget szükséges biztosítani. Ezen összeg a pályázati kiírás tervezet szerint nyertes pályázat esetén a pályázat terhére elszámolhatóvá válik. Mindezen felül fedezetet szükséges biztosítani egyéb, a pályázat terhére nem elszámolható költségekre (pl. pályázatírás költsége), melyek becsült összege 300.000 Ft. 
Amennyiben a pályázat nem részesül támogatásban, a 8.300.000 Ft előkészítési költséget önerőből szükséges finanszírozni.
A beruházás – a pályázat pozitív elbírálása esetén – 2013. évvel kezdődően kerülne kivitelezésre. A társadalmi egyeztetésre bocsátott pályázati kiírás alapján a támogatás intenzitása 85 %.
Pozitív döntés esetén a kiskőrösi Bem József Általános Iskola energetikai fejlesztése valósul meg, ezáltal költséghatékonyabbá téve az üzemeltetést.
A fentiek alapján javaslom, hogy a Képviselő-testület a KEOP-2012-5.5.0/B kódszámú pályázat során megítélhető támogatás elnyerése érdekében a határozat-tervezet szerint döntsön.

Kiskőrös, 2012. december 3.
Domonyi  László sk.
polgármester
HATÁROZAT-TERVEZET

1. Kiskőrös Város Képviselő-testülete támogatja, hogy Kiskőrös Város Önkormányzata pályázatot nyújtson be a Bem József Általános Iskola (Kiskőrös, Vasvári P. u. 2., hrsz. 1580) épületenergetikai felújítására a KEOP-2012-5.5.0/B kódszámú „Épületenergetikai fejlesztések megújuló energiaforrás hasznosítással kombinálva” c. pályázati kiírás keretében.

2. A Képviselő-testület egyetért a beruházáshoz kapcsolódó 8.300.000 Ft előkészítési költséggel.
3. A Képviselő-testület felkéri a polgármestert, hogy a 2. pontban meghatározott költségek fedezetéhez szükséges előirányzat biztosítása érdekében a Város 2012. évi költségvetésének módosítását a fentiek figyelembevételével terjessze elő.

4. A Képviselő-testület felhatalmazza a polgármestert, hogy a pályázattal kapcsolatos szükséges intézkedéseket megtegye, ill. a pályázattal kapcsolatos ügyekben eljárjon.

Felelős: polgármester

Határidő: pályázat benyújtási határideje
